b'\n_START_ARTICLE_\nRashtriya Swayamsevak Sangh\n_START_PARAGRAPH_\nRashtriya Swayamsevak Sangh (lyh. RSS) on intialainen vuonna 1925 perustettu hindunationalistinen liike, jonka nimi tarkoittaa Kansallista vapaaehtoisten j\xc3\xa4rjest\xc3\xb6\xc3\xa4. J\xc3\xa4rjest\xc3\xb6n j\xc3\xa4senyys on rajoitettu vain hindulaisille miehille, naisten j\xc3\xa4rjest\xc3\xb6n nimi on Rashtra Sevika Samiti. J\xc3\xa4rjest\xc3\xb6n perusti l\xc3\xa4\xc3\xa4k\xc3\xa4ri Keshav Baliram Hedgewar (1889\xe2\x80\x931940), joka sai vaikutteita hindunationalistiselta ideologilta Vinayak Damodar Savarkarilta. RSS:n nykyinen johtaja on Mohan Bhagwat, joka nimitettiin virkaansa vuonna 2009._NEWLINE_J\xc3\xa4rjest\xc3\xb6 on kielletty kolme kertaa historiansa aikana. Intian itsen\xc3\xa4istytty\xc3\xa4 ja Mahatma Gandhin tultua murhatuksi RSS kiellettiin, koska murhaaja Nathuram Godsella oli yhteyksi\xc3\xa4 j\xc3\xa4rjest\xc3\xb6\xc3\xb6n. Toinen kielto tapahtui vuonna 1975 kun Indira Gandhi rajoitti melkein kaiken opposition toimintaa. Kolmannella kerralla hindunationalistiset j\xc3\xa4rjest\xc3\xb6t, mukaan lukien RSS, tuhosivat vuonna 1992 Baburin moskeijan._NEWLINE_RSS on j\xc3\xa4rjest\xc3\xa4ytynyt shaksa-nimisiin paikallisosastoihin. J\xc3\xa4rjest\xc3\xb6ll\xc3\xa4 on yli 59 000 paikallisosastoa eri puolilla maata, RSS:n vaikutuspiiri sis\xc3\xa4lt\xc3\xa4\xc3\xa4 95% Intian alueesta. Paikallisosastot j\xc3\xa4rjest\xc3\xa4v\xc3\xa4t p\xc3\xa4ivitt\xc3\xa4isi\xc3\xa4 kokouksia ja organisoivat RSS:n toimintaa._NEWLINE_Intian p\xc3\xa4\xc3\xa4ministeri Narendra Modi on ollut RSS:n j\xc3\xa4sen kuin my\xc3\xb6s 17 muuta h\xc3\xa4nen ensimm\xc3\xa4isen hallituksensa ministeri\xc3\xa4. My\xc3\xb6s Intian presidentti Ram Nath Kovind on j\xc3\xa4sen. Intian kansanpuolueen suurvoitto vuoden 2014 parlamenttivaaleissa on lis\xc3\xa4nnyt huomattavasti RSS:n vaikutusvaltaa maassa._NEWLINE_RSS toimii Intian lis\xc3\xa4ksi my\xc3\xb6s ulkomailla nimell\xc3\xa4 Hindu Swayamsevak Sangh. Se toimii p\xc3\xa4\xc3\xa4asiassa maissa, joissa on suuri intialaisyhteis\xc3\xb6. Nimi Hindu Swayamsevak Sangh tulee siit\xc3\xa4, ett\xc3\xa4 ulkomailla toimivaa liikett\xc3\xa4 ei voi kutsua kansalliseksi (rashtriya). Toiseksi suurin RSS:n yhteydess\xc3\xa4 oleva j\xc3\xa4rjest\xc3\xb6 toimii Nepalissa ja sen j\xc3\xa4lkeen Yhdysvalloissa. Vuonna 2016 Yhdysvalloissa toimi 172 shaksaa.'